b'\n_START_ARTICLE_\nObleganje Sarajeva\n_START_SECTION_\nDogajanje pred vojno\n_START_PARAGRAPH_\nJugoslavija je za\xc4\x8dela razpadati \xc5\xbee leta 1980 kmalu po smrti Josipa Broza Tita. Svoje sta pri razpadu prispevali \xc5\xa1e gospodarska kriza in razli\xc4\x8dni srbski politiki, ki so spodbujali sovra\xc5\xa1tvo med jugoslovanskimi narodi. Vse to je pripeljalo do odcepitve Slovenije, ki ji je nato sledila \xc5\xa1e Hrva\xc5\xa1ka. Leta 1992 se je od Jugoslavije \xc5\xbeelela odcepiti tudi Bosna, zato je bil 1. marca  razpisan referendum o odcepitvi dr\xc5\xbeave, takrat je padla tudi prva \xc5\xbertev vojne._NEWLINE_5. aprila 1992 je Bosna razglasila samostojnost, na isti dan so v mestu potekale mno\xc5\xbei\xc4\x8dne protivojne demonstracije. Gru\xc4\x8da ljudi se je pomikala proti parlamentu Bosne, ko je nenadoma za\xc4\x8del v mno\xc5\xbeico ljudi streljati srbski ostrostrelec. Zaradi strelnih ran sta umrla dva protestnika, ve\xc4\x8d jih je bilo ranjenih. Na isti dan, ko so potekale demonstracije, so srbske paravoja\xc5\xa1ke enote napadle Sarajevsko policijsko akademijo.\n_START_SECTION_\nZa\xc4\x8detni spopadi\n_START_PARAGRAPH_\nDo aprila je JLA  uspelo mobilizirati ve\xc4\x8dino vojske, ki je nato zasedla strate\xc5\xa1ke hribe okoli mesta. Bo\xc5\xa1nja\xc5\xa1ki vladi, ki v tistem \xc4\x8dasu \xc5\xa1e ni imela vojske, s katero bi se branila, ni preostalo drugega, kot da je protestirala proti posredovanju vojske in zahtevala njen umik. Milo\xc5\xa1evi\xc4\x8d se je odlo\xc4\x8dil za umik voja\xc5\xa1kih enot, vendar le tistih, katerih pripadniki niso bili bo\xc5\xa1nja\xc5\xa1ke narodnosti, kar je pomenilo, da je hribe okoli mesta zasedala vojska Republike Srbske, ki se je od Bosne lo\xc4\x8dila le nekaj dni po tem, ko je ta postala samostojna.\n_START_SECTION_\nObleganje\n_START_PARAGRAPH_\n2. maja 1992 je bilo mesto \xc5\xbee popolnoma obkoljeno. Glavne ceste v mesto so bile blokirane, ustavljena je bila vsa oskrba mesta s hrano, sanitetnim materialom, vodo in elektriko. Armada Republike Srbske, ki se je nahajala na hribih okoli mesta je imela Sarajevo kot na dlani. V primerjavi z bo\xc5\xa1nja\xc5\xa1ko vojsko, ki ji je kroni\xc4\x8dno primanjkovalo oro\xc5\xbeja in streliva, je bila po zaslugi zaveznice JLA izredno dobro opremljena. Poleg zadostnega \xc5\xa1tevila pehotnega oro\xc5\xbeja je imela tudi mo\xc4\x8dne tankovske enote in topni\xc5\xa1tvo, s katerim so iz okoli\xc5\xa1kih hribov uni\xc4\x8devali mesto. Na za\xc4\x8detku obleganja je vojska Republike srbske \xc5\xbeelela mesto zasesti z uporabo tankovskih enot, vendar se ji je to ponesre\xc4\x8dilo, kljub temu, da se je ponekod pomaknila globlje v mesto, zato se je odlo\xc4\x8dila, da bo mesto izstradala. Mesto je dan za dnem do\xc5\xbeivljalo topni\xc5\xa1ki in minometni ogenj, najhuje je bilo v drugi polovici leta 1992 in prvi polovici leta 1993._NEWLINE_Gibanje po ulicah je zaradi padajo\xc4\x8dih granat postalo smrtno nevarno, svoje so prispevali tudi ostrostrelci. Nekatere ulice so zaradi velike aktivnosti ostrostrelcev dobile ime kar aleje ostrostrelcev, zato so prebivalci v opozorilo za\xc4\x8deli postavljati napise Pazi Snajper._NEWLINE_Zaradi nemogo\xc4\x8dih razmer v mestu se je OZN odlo\xc4\x8dila, da bo zasedla Letali\xc5\xa1\xc4\x8de Sarajevo ter tako zagotovila oskrbo prebivalstva preko zra\xc4\x8dnega mostu. Ker letali\xc5\xa1\xc4\x8de ni zado\xc5\xa1\xc4\x8dalo potrebam prebivalstva, poleg tega pa preko njega ni bilo mogo\xc4\x8de preva\xc5\xbeati oro\xc5\xbeja za obrambo mesta, so se v bo\xc5\xa1nja\xc5\xa1ki vladi odlo\xc4\x8dili, da pod letali\xc5\xa1\xc4\x8dem izkoplejo predor, ki je potem povezal mesto z osvobojenim ozemljem. Le-to se je nahajalo na drugi strani letali\xc5\xa1ke steze. Po izgradnji predora so se razmere v mestu nekoliko izbolj\xc5\xa1ale, izbolj\xc5\xa1ala se je tudi oboro\xc5\xbeitev bo\xc5\xa1nja\xc5\xa1ke vojske._NEWLINE_Na dan je na mesto padlo povpre\xc4\x8dno 329 granat, najve\xc4\x8d jih je padlo 22. julija 1993 in to kar 2.777. Bombardiranje je povzro\xc4\x8dilo ogromno \xc5\xa1kode na stavbah in infrastrukturi.  Okoli 35.000 objektov pa je bilo popolnoma uni\xc4\x8denih. Med temi stavbami so bile poleg vladnih objektov in industrije tudi stanovanjska naselja, bolni\xc5\xa1nice in poslopja OZN. 1. junija 1993 je pri\xc5\xa1lo do tragi\xc4\x8dnega dogodka, ki je obkro\xc5\xbeil svet. Granata je ubila 15 ljudi, 80 pa jih je ranila, ko so ti opazovali nogometno tekmo. Do podobnega dogodka je pri\xc5\xa1lo 12. junija, ko je granata ubila 12 ljudi, ki so \xc4\x8dakali v vrsti za vodo. Najhuje je bilo 5. februarja 1994, ko je granata, ki je priletela na tr\xc5\xbenico ubila 68 ljudi, 200 pa jih je bilo ranjenih. Zaradi tega incidenta je OZN vojski Republike Srbske zagrozila  z letalskimi napadi, \xc4\x8de ti ne umaknejo svojega te\xc5\xbekega topni\xc5\xa1tva.\n_START_SECTION_\nKonec obleganja\n_START_PARAGRAPH_\nV letu 1995 je pri\xc5\xa1lo do podobnega incidenta na tr\xc5\xbenici kot leta 1994. Ubitih je bilo 37 ljudi 90 pa ranjenih. To je bila kaplja \xc4\x8dez rob za OZN, zato so NATO-va letala napadla voja\xc5\xa1ke objekte Republike Srbske in ostale voja\xc5\xa1ke tar\xc4\x8de. Svoje sta prispevali \xc5\xa1e hrva\xc5\xa1ki operaciji Blisk in Nevihta proti Republiki Srbski Krajini. Vse to je pripeljalo do tega, da je oblegovalna linija okoli mesta razpadla. V mesto se je nato kmalu vrnila voda in elektrika. Oktobra 1995 je bilo podpisano premirje, dokon\xc4\x8den mir pa \xc5\xa1ele z Daytonskim sporazumom, ki je bil podpisan istega leta. Obleganje Sarajeva je bilo uradno konec 29. februarja 1996.\n_START_SECTION_\nPosledice vojne\n_START_PARAGRAPH_\nPoleg gmotne \xc5\xa1kode, je obleganje mo\xc4\x8dno vplivalo tudi na prebivalstvo. Populacija se je po vojni zmanj\xc5\xa1ala na 63% predvojne populacije. Leta 2002 je v mestu \xc5\xbeivelo 404.000 ljudi kar je 20.000 manj kot leta 1991. Spremenilo se je tudi etni\xc4\x8dno razmerje. Pred vojno je bilo v mestu 30% srbskega prebivalstva, po vojni pa le \xc5\xa1e 10%, ti ve\xc4\x8dinoma \xc5\xbeivijo v skupnostih. Posledice vojne so vidne \xc5\xa1e danes, tako na stavbah kot tudi pri ljudeh vendar mesto po\xc4\x8dasi vendar vztrajno okreva.'